Folketing
2008-01-23

Man behøver ikke at høre på alle de mange organisationer og eksperter, der siger det. Man kan sådan set blot lytte til Integrationsministeriet, som selv i deres egen analyse af årsagerne til sundhedsudgifternes himmelflugt konstaterer, at der er en sammenhæng mellem opholdstid og asylansøgernes sundhedstilstand. Der er intet fagligt belæg for de ændringer, man laver i aftalen. Man sætter en grænse på 3-4 år, lidt afhængigt af, hvornår man får sin endelige afgørelse, og det er der intet fagligt belæg for. Man sondrer mellem forskellige nationaliteter, og heller ikke det er der belæg for. Dem, som man ikke har lyst til at gøre noget for, er asylbørnene. Resten drukner i Christiansborgfnidder. Så siger integrationsministeren, at vi lod stå til, og der må jeg bare minde om, at i sidste samling har vi fremsat adskillige beslutningsforslag og rejst adskillige forespørgsler, så regeringen kan heller ikke i dag påstå, at det her ikke har været vendt, at man ikke har været bevidst om, hvad det var for en gesjæft, man bedrev i asylcentrene. Ministeren siger, at hun ikke vil trække pinen ud.